Broj: 711-I-1008-M-85/18-02-18

Zagreb, 6. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ranka Ostojića, zastupnika u Hrvatskom saboru, za davanjem mišljenja Povjerenstva,** na 17. sjednici, održanoj 6. srpnja 2018.g., daje sljedeće

**MIŠLJENJE**

1. **Dužnosnik Ranko Ostojić, zastupnik u Hrvatskom saboru, na temelju članka 14. stavka 5. ZSSI-a, može istovremeno uz obnašanje navedene dužnosti, u okviru prava da bude članom upravnih i nadzornih tijela najviše dviju neprofitnih udruga i zaklada, obavljati funkciju predsjednika Udruge za razvoj slobodnog društva – Pozitiva, ali bez prava na naknadu ili primanje dara u toj ulozi, osim naknade putnih i drugih opravdanih troškova.**
2. **Sukladno odredbama ZSSI-a nema zapreke da dužnosnik, uz obavljanje funkcije predsjednika Udruge Pozitiva, u istoj udruzi bude nositelj izvršnih ovlasti**

Obrazloženje

Zahtjev za davanjem mišljenja Povjerenstva podnio je dužnosnik Ranko Ostojić, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-1975-M-85/18-01-4 dana 21. lipnja 2018. g., povodom kojeg se vodi predmet broj M-85/18.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi ZSSI-a. Stoga je Ranko Ostojić, povodom obnašanja dužnosti zastupnika u Hrvatskom saboru, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da obavlja funkciju predsjednika Udruge za razvoj slobodnog društva – Pozitiva, sa sjedištem u Zagrebu te navodi da izvršne ovlasti u udruzi ima izvršna direktorica udruge. Dužnosnik traži mišljenje Povjerenstva smije li za vrijeme obnašanja dužnosti zastupnika u Hrvatskom saboru obavljati izvršne funkcije u udruzi.

Uvidom u Registar udruga pri Ministarstvu uprave utvrđeno je da je pod registarskim brojem 21012514 upisana Udruga za razvoj slobodnog društva – Pozitiva (skraćeni naziv: Pozitiva). Kao osoba ovlaštena za zastupanje iste udruge upisana je Ines Krajčak u svojstvu izvršne direktorice udruge.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 16. stavkom 1. Zakona o udrugama („Narodne novine“, broj 74/14.) propisano da članovi upravljaju udrugom neposredno ili putem svojih izabranih predstavnika u tijelima udruge na način propisan statutom, dok je sukladno stavku 3. i 4. istog članka skupština udruge najviše tijelo udruge, dok se statutom udruge, osim skupštine, mogu utvrditi upravna (izvršna), nadzorna i druga tijela udruge.

Povjerenstvo je izvršilo uvid Statut Udruge za razvoj slobodnog društva – Pozitiva od 30. ožujka 2017.g., objavljen u elektroničkom Registru udruga.

Člankom 22. Statuta određeno je da su tijela Udruge Pozitiva Skupština Udruge, Predsjednik Udruge, Izvršni direktor Udruge, Upravni odbor i Sud časti.

Sukladno članku 23. Statuta, Skupština je najviše tijelo upravljanja Udrugom.

Sukladno članku 41. Statuta, Upravni odbor Udruge ima manji dio nadležnosti koje ulaze u okvir poslova upravljanja Udrugom.

Sukladno članku 30. Statuta, Predsjednik Udruge predsjedava Skupštinom udruge, a ujedno je, zajedno s izvršnim direktorom i član Upravnog odbora Udruge.

Sukladno članku 36. Statuta, izvršen funkcije u smislu vođenja poslova Udruge i zastupanja udruge u pravnom prometu obavlja Izvršni direktor.

Sukladno navedenim odredbama Statuta Udruge Pozitiva, funkcija predsjednika Udruge Pozitiva nedvojbeno se može smatrati upravljačkom funkcijom u istoj udruzi u smislu članka 14. stavka 5. ZSSI-a.

Stoga Povjerenstvo ovim mišljenjem upućuje dužnosnika da istovremeno uz obnašanje dužnosti zastupnika u Hrvatskom saboru, u okviru prava da bude članom upravnih i nadzornih tijela najviše dviju neprofitnih udruga i zaklada, može obavljati funkciju predsjednika Udruge za razvoj slobodnog društva – Pozitiva, ali bez prava na naknadu ili primanje dara u toj ulozi.

S obzirom da sukladno odredbama ZSSI-a članstvo u udrugama i obavljanje funkcija u udrugama koje nisu upravljačke ili nadzorne same po sebi nisu zabranjene niti ograničene, Povjerenstvo upućuje dužnosnika da odredbama ZSSI-a nisu propisana posebna ograničenja u pogledu obavljanja izvršnih funkcija u udrugama u kojima su dužnosnici članovi upravnih ili nadzornih tijela.

Stoga nema zapreke da dužnosnik, uz obavljanje funkcije predsjednika Udruge Pozitiva, u istoj udruzi bude nositeljem određenih izvršnih ovlasti.

Slijedom navedenoga, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ranko Ostojić, elektronička dostava
2. Objava na internetskoj stranici Povjerenstva
3. Pismohrana